S-187/2018

Mál þetta, sem dómtekið var 13. júní sl., er höfðað með ákæru, útgefinni af héraðssaksóknara 22. mars 2018, á hendur G-kvk-þgf S-kvk-þgf, kennitala 000000-0000, Reynimel 51, Reykjavík fyrir umferðar- og hegningarlagabrot, með því að hafa aðfararnótt laugardagsins 8. október 2016 ekið bifreiðinni [---], undir áhrifum ávana- og fíkniefna (amfetamín í blóði mældist 430 ng/ml og kókaín 40 mg/ml), með allt að 120 km hraða á klukkustund, suður Reykjanesbraut til móts við Sprengisand í Reykjavík, áfram Reykjanesbraut til suðurs og að Arnarnesvegi í Garðabæ þar sem akstri lauk en þegar lögregla hugðist hafa afskipti af ökumanni var bifreiðinni ekið á miklum hraða afturábak, á móti umferð sem kom suður Reykjanesbraut. Til þess að afstýra hættu sem skapaðist tók lögregla þá ákvörðun að aka inn í vinstri hlið bifreiðarinnar. Raskaði ákærða þannig umferðaröryggi og stofnaði á ófyrirleitinn hátt lífi og heilsu annarra vegfarenda í augljósa hættu.

Telst brot þetta varða við 168. gr. og 4. mgr. 220. gr. almennra hegningarlaga nr. 19/1940, 1. mgr. 37. gr. og 1. mgr., sbr. 2. mgr. 45. gr. a, allt sbr. 100. gr. umferðarlaga nr. 50/1987.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. umferðarlaga nr. 50/1987.

Ákærða krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og er háttsemin réttilega heimfærð til refsiákvæða í ákæru.

Ákærða er fædd í mars 1976. Samkvæmt framlögðu sakavottorði, dagsettu 20. mars 2018, var henni gerð sektarrefsing með dómi Héraðsdóms Reykjavíkur, uppkveðnum 30. nóvember 2016. Þau brot sem ákærða er sakfelld fyrir í þessu máli voru framin fyrir uppkvaðningu fyrrgreinds dóms og verður ákærðu því dæmdur hegningarauki í samræmi við ákvæði 78. gr. almennra hegningarlaga nr. 19/1940.

Með hliðsjón af framangreindu, sakarefni þessa máls og 77. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærða almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærða svipt ökurétti í 12 mánuði frá birtingu dóms þessa að telja.

Ákærða greiði 153.269 krónur í sakarkostnað.

Af hálfu ákæruvaldsins flutti málið M-kvk-nf O-kvk-nf saksóknarfulltrúi.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærða, G-kvk-nf S-kvk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærða almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærða er svipt ökurétti í 12 mánuði frá birtingu dómsins að telja.

Ákærða greiði 153.269 krónur í sakarkostnað.

L-kvk-nf R-kvk-nf S-kvk-nf